2015. október 30. 15:12 | behir.hu
Csütörtökön este a női egyéni összetett finálét rendezték a skóciai Glasgow-ban zajló tornász világbajnokságon. A legjobb 24 hölgy párharcában egyetlen magyarként érintett volt a békéscsabai Makra Noémi is. Unyatinszki Mihály tanítványa a 14. legjobb eredménnyel került az elitbe, ahol végül a 21. helyen zárt.
Nem indult a legjobban a csabai lány számára a döntő, mert a gerendán nagy hibákat vétett, a 12,833-as pontszámot érő gyakorlattal pedig a 23. helyről kezdhette a felzárkózást. Makra Noémi ezt követően talajon folytatta szereplését, ahol sikerült javítania (13,833 pont), de a versenytársak is jól teljesítettek, ezért nem tudott jelentősen előrelépni. Az ugrás nem feltétlenül számít a legnagyobb erősségének, ettől függetlenül a pontozóktól itt kapta az addigi legmagasabb pontszámát (13,933), amit felemáskorláton tovább javított (14,266), így végül a 21. helyen fejezte be a világbajnokságot.
A Torna Club Békéscsaba fiatal tornásza nem vallott szégyent, hiszen több sérülés hátráltatta a felkészülését. Ennek ellenére a 14. helyen kvalifikálta magát az összetett fináléba, amire legutóbb két éve Antwerpenben volt példa. A döntőben szeretett volna hibátlan gyakorlatokat bemutatni és kiadni magából mindent, de ez a nap így alakult. Az aranyéremért zajló amerikai háziversenyben végül a címvédő Simon Biles diadalmaskodott.
1. Simon Biles (USA) 60,399 pont, 2. Gabrielle Douglas (USA) 59,316, 3. Larisa Andrea Iordache (ROM) 59,107 … 21. Makra Noémi (HUN) 54,865.
világbajnokság torna Makra Noémi Torna Club Békéscsaba